Panaros Dievo Gailestingumo koplyčia

Panaros Dievo Gailestingumo koplyčia – buvusios Pilnų namų bendruomenės (katalikų asociacijos, siekusios vienuolijos statuso) reikmėms skirti maldos namai, esantys Varėnos rajone, Merkinės seniūnijoje, Panaros kaime. 

Dievo gailestingumo koplyčia įsikūrusi miškų apsuptyje, 0,5 km į vakarus nuo kelio  (neprivažiavus kaimo riboženklio nuo kelio  pusės, prie miško kelio pastatytas kryžius ir rodyklė). Pirmame aukšte yra koplyčios patalpos, o rūsyje įrengtos pagalbinės patalpos: kunigo kambarys, susirinkimų kambarys, skalbykla, katilinė, krautuvė ir kitos ūkinės patalpos. Koplyčia yra mažai energijos naudojantis statinys.

 Istorija 

Neseniai šioje vietoje stovėjo tradicinis vienkiemis, o kunigo V. Rudzinsko suburta vienuolių bendruomenė meldėsi buvusiame svirne. Senoji koplytėlė jau seniai nesutalpindavo sekmadieniais į Panarą atvažiuojančių kartu su Pilnų namų bendruomene švęsti Viešpaties dienos piligrimų. 2009 m. birželio 15 d. pradėta statyti koplyčia. Kertinis akmuo pašventintas liepos 4 d., spalio 25 d. pašventinti trys iš Lenkijos atkeliavę varpai, o tų pačių metų gruodžio 24 d. paaukotos pirmosios šv. Mišios.

2010 m. rugsėjo 19 d. įvyko koplyčios pašventinimo iškilmės, kurioms vadovavo Vilkaviškio vyskupas Rimantas Norvila. Taip pat dalyvavo vyskupijos generalvikaras kun. Gintautas Kuliešius, kancleris kun. teol. dr. Žydrūnas Kulpys, Pilnų namų bendruomenės steigėjas kun. Valerijus Rudzinskas, Liškiavos parapijos klebonas kan. Valius Zubavičius, Šventežerio parapijos klebonas kun. Jonas Cikana, Kauno šv. Antano parapijos rezidentas kun. Vitas Kaknevičius. Liturginėms apeigoms vadovavo kan. teol. dr. Mindaugas Puidokas, išpažintis klausė Vievio parapijos vikaras kun. Donatas Šukys ir Pilnų namų bendruomenės rezidentas kun. Jurij Dombrovskij. Buvo atvykę per du tūkstančius piligrimų iš visos Lietuvos.

Prie koplyčios atsiradimo prisidėjo ir dirbo architektas Mindaugas Jamantas.

 Pilnų namų bendruomenė 

Pilnų namų bendruomenė Panaroje buvo besikurianti katalikų vienuolija, veiklą ėmusi vykdyti nuo 1997 m. Jo tikslas - kad turintis problemų žmogus, apsigyvenęs bendruomenėje, būtų evangelizuotas, priimtų tikėjimą, pradėtų vaduotis iš priklausomybių ir rengtųsi sugrįžti į savarankišką gyvenimą arba pasišvęstų bendruomenėje atliekamai tarnystei. Bendruomenė vadovavosi tradicine vienuolynuose įprasta dienotvarke (regula). Nuo savo įsikūrimo dienos bendruomenė vykdė socialinę psichologinę reabilitaciją priklausomybės ligomis (alkoholizmu, narkomanija) sergantiems asmenims.

1999 m. vasarą Kaišiadorių vyskupui buvo pristatyti bendruomenės Įstatų apmatai bei gyvenimo tvarka ir buvo gautas jo pritarimas kurti bendruomenę. Kaišiadorių vyskupas Juozapas Matulaitis, nuo pradžių globojantis bendruomenę, 2001 m. liepos 2 d. patvirtino Įstatus ir suteikė jai bažnytinio juridinio asmens statusą.

2019 m. įvyko pasikeitimai. Koplyčią aptarnauti paskirtas rektorius Liškiavos parapijos klebonas kun. Jonas Cikana, vėliau kun. Vidmantas Striokas. Neliko Pilnų namų bendruomenės, kaip besikuriančios katalikų vienuolijos. 

2020 m. rugsėjo mėn. paskirtas pastovus, čia reziduojantis rektorius kun. mor. teol. dr. Petras Algirdas Kanapka, kuris savo pareigas pradėjo eiti spalio 18 dieną.

 Nuorodos 

 Pilnų namų bendruomenės svetainė 
 Velnio išvarymas iš pavargusios sielos 
 Panaros vienuolynas: ne tik žolelių arbatos skleidžiama šiluma

Kategorija:Varėnos rajono koplyčios